Laerskool Constantiapark: Welkom in die Rooikat-paradys! | Maroela Media
Dis hóé Laerskool Constantiapark die wát doen!
Laerskool Constantiapark in Pretoria vier vanjaar 'n vrolike, fabelagtige en verruklike 44ste bestaansjaar! Die RooiKatte en RooiSkatte stap vir meer as vier dekades 'n pionierspad van uitnodigende onderwys. Hier is die hartklop en trots van elke onderwyser dat daar daagliks in elke klaskamer entoesiasme gekweek en gekoester word met hoe hulle die wat aanpak. Hier voel elke kind welkom en hulle kom leergierig skool toe om leeravonture met groot waagmoed en selfvertroue aan te pak. Die Rooikatte van Laerskool Constantiapark huppel skool toe en die borrelende energie van elke RooiKat en RooiSkat, van graad RR tot graad 7, is aanvoelbaar oral op die terrein.
Besoekers word gereeld betower deur Laerskool Constantiapark se leerlinge wat hulle vrolik en met breë glimlagte groet terwyl een en elkeen vibreer met 'n eie vrolike ritme en is iewers besig met aksie, want Rooikatte hou van roer! Hier voel een en elkeen uniek, gekoester en geliefd! Die geheim agter die vrolike vonkeloë en breë glimlagte is legio geleenthede om te kan verken, te ontdek, te waag en uiteindelik dat elkeen 'n eie wonderwêreld binne die veiligheid van 'n skoolterrein kan bou!
Laerskool Constantiapark volg die voorgeskrewe kurrikulum, maar verruim leerlinge se wêreld met verrykingsgeleenthede wat in die skoolrooster ingebou is, so leer ons graad R- tot 3-leerlinge skaak speel en Zoeloe praat. Alle Rooikatte ontwikkel deur kuns en musiek analitiese en laterale denke wat weer Wiskunde-denke verryk, vorm en ondersteun. Die skool se vier moderne rekenaarsentrums word die plek waar ons rekenaarvaardigheid, kodering, Wiskunde-verrryking en leesprogramme aanvullend tot elke dag se voorgeskrewe kurrikulum inwerk. Die skool het ook kleinklas-Wiskunde-onderrig (met 15 leerlinge in 'n klas) en 'n Rooikat-Wiskunde-sentrum vir graad R- tot 7-leerlinge wat in die middae saam met die Sentrum van die Kunste ekstra ontwikkelingsgeleenthede bied aan leerlinge. 'n Ondersteuningsentrum is die veilige vangnet vir daar waar uitdagings 'n kundige se toetrede vra.
Leiers by Laerskool Constantiapark (Foto verskaf)
Elke klas het internettoegang, dataprojektors en visualiseerders wat ons klasse in 'n onderrig-en-leer-wonderwêreld verander. Met uitgesoekte, toegewyde en kreatiewe onderwysers word 'n balans tussen tegnologie in die klaskamer en kinestetiese leer gevind en so word leer met elke sintuig en liggaamsdeel beleef.
Uitnemende onderrig, saam met 16 sportsoorte, vier kore, redenaars, revue, drama en heerlike kreatiewe pretdae, ontvou 'n leefwêreld waarmee Rooikatte droom en doen en so spore gaan trap op die maan!
Groot waar dit saak maak!
Hóé Laerskool Constantiapark die wát doen, spel sukses, en hier volg maar enkele hoogtepunte:
Atletiekkampioen in hekkies en 800 m met 'n SA-rekord (2021)
o.13-SA-netbalkampioene (2021) en o.12-span onder die top-10 in Suid-Afrika
CP-seniorkoor skitter as nasionale wenners van "Sing in harmonie" en 'n silwer medalje verwerf by die Wêreld-koorspele in 2018, deelname aan ATKV-finale en goue toekennings by streeksfinale
Graad R-koor verskeie jare reeds Centurionfees-wenners
Klein waar die avontuur begin!
Laerskool Constantiapark (Foto verskaf)
Laerskool Constantiapark het 'n eie Graad R-Sentrum met kamma-kamma skooldrag vir graad RR- en graad R-Rooikatjies asook 'n eie Graad R-naskool by die Graad R-Sentrum. Hier is speel elke Rooikatjie se werk! Kreatiewe en liefdevolle onderwysers maak koppies, vingertjies en voetjies speel-speel sterk sodat elke skooldag 'n avontuur bly en elke maatjie slim word sonder dat hulle vermoed die speletjie is eintlik slimword-skoolwerk. Hier word entoesiasme vir skool gekoester en aangevuur met hóé die Graad R-Sentrum die wát doen. Die graad R- en graad 1-personeel werk nou saam as 'n span om te verseker dat die oorgang na graad 1 vlot geskied.
Die skool het ook 'n eie Rooikat-naskool op die terrein van graad 1 af, want alles so bymekaar sorg dat Laerskool Constantiapark 'n huis vir elkeen is totdat Rooikat-kindertjies weer saam met mamma en pappa huis moet gaan.